Valtiokonttorin ohje palveluntuottajille koskien tuettua kotona kuntoutumista

# Tuetun kotona kuntoutumisen määritelmä

Tuettu kotona kuntoutuminen on avokuntoutusta, joka toteutetaan [tuetun kotona kuntoutumisen mallin](http://www.valtiokonttori.fi/download/noname/%7B15B1D227-A661-4116-953E-226467C39F27%7D/86594) mukaisesti.

Valtiokonttori on kilpailuttanut tuetun kotona kuntoutumisen –palvelun. Palveluntuottajalla tulee olla sopimus palvelun tuottamisesta Valtiokonttorin kanssa, ennen kuin se voi tuottaa palvelua Valtiokonttorin maksusitoumuksella. Palveluntuottaja vastaa itse palvelun markkinoinnista ja asiakkaiden hankkimisesta.

Kunnat voivat kuitenkin halutessaan tuottaa edelleen tuettua kotona kuntoutumista myös sotainvalideille vain ilmoittamalla siitä etukäteen Valtiokonttoriin. Valtiokonttorin [ohjeessa](http://www.valtiokonttori.fi/download/noname/%7B3818BC1B-F04E-40C1-8851-8433AB730CE5%7D/83220) kunnille ja kuntayhtymille kerrotaan asiasta tarkemmin.

Tuetun kotona kuntoutumisen sisältö on määritelty [Valtiokonttorin laatuvaatimuksissa](http://www.valtiokonttori.fi/download/noname/%7B79F8A47B-7EB7-45ED-AB48-7D35819EA816%7D/87438) ja palveluntuottaja on sitoutunut noudattamaan laatuvaatimuksia palvelua toteuttaessaan.

# Kuntoutusasiakkaat

## Valtiokonttorin myöntämä kuntoutus

Valtiokonttorin myöntämään kuntoutukseen oikeutettuja ovat:

* sotainvalidit (sotainvalidi voi jakaa kuntoutusjakson puolison kanssa)
* vaikeavammaisten sotainvalidien puolisot, kun sotainvalidien haitta-aste on vähintään 50 %
* vaikeavammaisten sotainvalidien lesket, kun sotainvalidien haitta-aste on ollut sotainvalidin kuollessa vähintään 40 %
* sotalesket
* eräissä Suomen sotiin liittyvissä tehtävissä palvelleet:
	1. henkilö, jolle olisi annettu rintamasotilastunnuksesta annetussa asetuksessa (772/1969) tarkoitettu rintamasotilastunnus, rintamapalvelustunnuksesta annetussa asetuksessa (554/1978) tarkoitettu rintamapalvelustunnus tai rintamatunnuksesta annetussa asetuksessa (256/1988) tarkoitettu rintamatunnus, jos hän olisi hakenut sitä mainitussa asetuksessa säädettynä määräaikana
	2. henkilö, joka vuosien 1939 – 1945 sotien aikana on palvellut ulkomaalaisena vapaaehtoisena osallistuen varsinaisiin sotatoimiin Suomen puolustusvoimien joukoissa ja joka asuu Suomessa tai entisen Neuvostoliiton alueella
	3. henkilö, joka vuosina 1939 – 1945 puolustusvoimien alaisena on osallistunut merimiinojen raivaukseen tai raivausesteiden purkamiseen merivoimien alusyksikössä tai maamiinojen raivaukseen Pohjois-Suomessa
	4. henkilö, joka vuosien 1939 – 1945 sotien aikana on palvellut sairaanhoitotehtävissä puolustusvoimien hoitopaikassa
	5. henkilö, joka vuosien 1939 – 1945 sotien aikana on palvellut puolustusvoimien koulutuskeskuksessa asevelvollisuuslain (219/1932) nojalla määrättynä
	6. henkilö, joka vuosien 1939 – 1945 sotien aikana on osallistunut karjan evakuointiin rintamapalvelustunnuksesta annetussa asetuksessa tarkoitetuissa tehtävissä eikä ole oikeutttu kuntoutukseen 1 kohdan perusteella
	7. henkilö, joka on saanut valtion korvauksen valtion korvauksesta eräille Neuvostoliiton partisaani-iskujen kohteeksi joutuneille henkilöille annetun lain (697/2003) nojalla
	8. henkilö, joka olisi ollut oikeutettu kohdassa 7 mainittuun korvaukseen, jos hän olisi hakenut korvausta mainitussa laissa säädettynä määräaikana.

## Kuntien myöntämä rintamaveteraanien kuntoutus

Kuntien vastuulla on järjestää rintamaveteraanien kuntoutus. Valtiokonttorin ja palveluntuottajien välinen palvelusopimus ei koske kuntia tuetun kotona kuntoutumisen osalta, vaan kunnat voivat halutessaan järjestää rintamaveteraaneille tuettua kotona kuntoutumista joko tuottamalla palvelun itse tai hankkimalla sen ostopalveluna haluamaltaan palveluntuottajalta.

Kuntoutukseen valittavan rintamaveteraanin tulee olla Suomessa asuva vuosien 1939 – 1945 sotiin osallistunut rintamasotilastunnuksen, rintamapalvelustunnuksen tai rintamatunnuksen omaava rintamaveteraani.

Oikeus rintamaveteraanien kuntoutukseen on sotilasvammalakiin, liikennevakuutuslakiin, tapaturmavakuutuslakiin, maatalousyrittäjien tapaturmavakuutuslakiin tai näitä vastaaviin aikaisempiin lakeihin nähden toissijainen. Kuntoutukseen hakevan mahdollisuudet saada kuntoutusta näiden lakien perusteella on selvitettävä. Näin ollen mm. **sotainvalidit, joiden sotilasvammalain mukainen työkyvyttömyysaste on vähintään 10 prosenttia, eivät voi saada rintamaveteraaneille tarkoitettua kuntoutusta**.

Rintamaveteraanin aviopuolisolla ei ole oikeutta avo- eikä päiväkuntoutukseen.

# Kuntoutusoikeus

## Sotainvalidien kuntoutus

Sotainvalidien kuntoutuksesta on säädetty [sotilasvammalaissa](http://www.finlex.fi/fi/laki/ajantasa/1948/19480404) (28.5.1948/404).

Kuntoutukseen oikeutettu sotainvalidi voi halutessaan vaihtaa laitoskuntoutuksen tai välikuntoutuksen tuettuun kotona kuntoutumiseen. Kuntoutuksen pituus riippuu hakijan haitta-asteesta.

### Sotainvalidin haitta aste on 10 – 25 %

Sotainvalidi, jonka haitta-aste on 10 – 25 %, voi halutessaan vaihtaa 14 vuorokauden laitoskuntoutusjakson tuettuun kotona kuntoutumiseen. **Kahden viikon laitoskuntoutusjakso vastaa 20 tuetun kotona kuntoutumisen käyntikertaa.**

Mikäli sotainvalidi jakaa kuntoutusjakson puolison kanssa, hänelle jää 10 tuetun kotona kuntoutumisen käyntikertaa. Aviopuoliso voi tällöin valita seuraavista vaihtoehdoista itselleen sopivimman kuntoutusjakson:

* laitoskuntoutus (10 päivää)
* päiväkuntoutus (5 päivää)
* tuettu kotona kuntoutuminen (10 kertaa)
* avokuntoutus (fysikaalista hoitoa 10 kertaa)

### Sotainvalidin haitta-aste on 30 – 100 %

Sotainvalidi, jonka haitta-aste on 30 – 100 %, voi halutessaan vaihtaa 28 vuorokauden laitoskuntoutusjakson tuettuun kotona kuntoutumiseen. **Neljän viikon laitoskuntoutusjakso vastaa 24 tuetun kotona kuntoutumisen käyntikertaa.**

Sotainvalidi voi halutessaan jakaa laitoskuntoutusjakson aviopuolisonsa kanssa:

Mikäli sotainvalidi luovuttaa puolisolleen **yhden viikon** laitoskuntoutuksestaan, sotainvalidille jää 18 tuetun kotona kuntoutumisen käyntikertaa. Aviopuoliso on oikeutettu tällöin 7 päivän laitoskuntoutusjaksoon.

Mikäli sotainvalidi luovuttaa puolisolleen **kaksi viikkoa** laitoskuntoutuksestaan, sotainvalidille jää 12 tuetun kotona kuntoutumisen käyntikertaa. Aviopuoliso voi tällöin valita seuraavista vaihtoehdoista itselleen sopivimman kuntoutusjakson:

* laitoskuntoutus (14 päivää)
* päiväkuntoutus (10 päivää)
* tuettu kotona kuntoutuminen (12 kertaa)
* avokuntoutus (fysikaalista hoitoa 12 kertaa)

Sotainvalidi, jonka haitta-aste on 30 – 100 %, voi halutessaan vaihtaa myös **välikuntoutuksen** eli avokuntoutuksen tuettuun kotona kuntoutumiseen, jolloin 15 kerran avokuntoutusjakso vastaa 15 tuetun kotona kuntoutumisen käyntikertaa. Välikuntoutusta ei voi jakaa aviopuolison kanssa.

Avokuntoutusta, joka on myönnetty korvatusta vammasta, ei voi vaihtaa tuettuun kotona kuntoutumiseen.

Sotainvalidien kuntoutuksesta voi lukea tarkemmin Valtiokonttorin kotisivuilta kohdasta: [Kuntoutus](http://www.valtiokonttori.fi/fi-FI/Kansalaisille_ja_yhteisoille/Korvaukset_ja_etuisuudet/Sotainvalidien_ja_rintamaveteraanien_etuudet/Sotainvalidien_korvaukset/Korvauslajit/Kuntoutus%2844874%29)

## Sotainvalidien puolisoiden, leskien ja sotaleskien kuntoutus

Sotainvalidien puolisoiden, leskien ja sotaleskien kuntoutuksesta vuonna 2014 on säädetty [Valtioneuvoston asetuksessa (1102/2013)](http://www.finlex.fi/fi/laki/alkup/2013/20131102).

Tuettu kotona kuntoutuminen vastaa kotona annettavaa avokuntoutusta. Asetuksen mukaan avokuntoutus voi käsittää enintään 15 hoitokerran sarjan. Kotona annettavasta avokuntoutuksesta aiheutuvat kustannukset saavat olla vuonna 2014 enintään 1 125 euroa kuntoutettavaa kohti. Mikäli Valtiokonttorin ja palveluntuottajan välisessä sopimuksessa sovittu tuetun kotona kuntoutumisen hinta 15 hoitokerralta ylittää 1 125 euroa, asiakkaalle myönnetään hoitokertoja niin, että kokonaiskustannukset ovat enintään1 125 euroa kuntoutettavaa kohti.

Aiheesta lisää Valtiokonttorin kotisivuilta kohdasta: [Kuntoutus](http://www.valtiokonttori.fi/fi-FI/Kansalaisille_ja_yhteisoille/Korvaukset_ja_etuisuudet/Sotainvalidien_ja_rintamaveteraanien_etuudet/Sotainvalidien_korvaukset/Korvauslajit/Kuntoutus%2844874%29)

## Eräissä Suomen sotiin liittyvissä tehtävissä palvelleet

Eräissä Suomen sotiin liittyneissä tehtävissä palvelleiden kuntoutuksesta on säädetty [laissa (28.11.1997/1039)](http://www.finlex.fi/fi/laki/ajantasa/1997/19971039) sekä laissa eräissä Suomen sotiin liittyneissä tehtävissä palvelleiden kuntoutuksesta annetun [lain muuttamisesta (984/2004)](http://www.finlex.fi/fi/laki/alkup/2004/20040984).

Kuntoutuksen valintaperusteet, sen antamistavat, sisältö ja määrä vastaavat rintamaveteraanikuntoutusta, josta on säädetty [laissa rintamaveteraanien kuntoutuksesta 1184/1988](http://www.finlex.fi/fi/laki/alkup/1988/19881184).

Hakijalla on mahdollisuus hakea joko laitoskuntoutusta, päiväkuntoutusta, avokuntoutusta tai tuettua kotona kuntoutumista. Tuettu kotona kuntoutuminen vastaa kotona annettavaa avokuntoutusta.

Tuettu kotona kuntoutuminen käsittää yleensä enintään 15 hoitokerran sarjan. Tuetun kotona kuntoutumisen kustannukset saavat olla vuonna 2014 enintään 1 125 euroa kuntoutettavaa kohti. Mikäli Valtiokonttorin ja palveluntuottajan välisessä sopimuksessa sovittu tuetun kotona kuntoutumisen hinta 15 hoitokerralta ylittää 1 125 euroa, palveluntuottajan tulee vähentää käyntikertojen lukumäärää niin, etteivät palvelun kokonaiskustannukset ylitä 1 125 euroa kuntoutettavaa kohti.

Jos kuntoutettavalla on vamma tai sairaus, joka haittaa toimintakykyä, voidaan hänelle harkinnanvaraisesti myöntää enemmän kuin 15 kertaa tuettua kotona kuntoutumista.

Lisää aiheesta Valtiokonttorin kotisivuilta kohdasta: [Kuntoutusmuodot](http://www.valtiokonttori.fi/fi-FI/Kansalaisille_ja_yhteisoille/Korvaukset_ja_etuisuudet/Sotainvalidien_ja_rintamaveteraanien_etuudet/Rintamaveteraanien_ja_erityisryhmien_etuudet/Kotimaassa_asuvien_rintamaveteraanien_kuntoutus#Kuntoutusmuodot)

# Valtiokonttorin myöntämään kuntoutukseen hakeminen

Palveluntuottajan tai kuntoutukseen oikeutetun tulee hakea Valtiokonttorista maksusitoumusta tuettuun kotona kuntoutumiseen. Kuntoutukseen haetaan hakemuslomakkeella tai vapaamuotoisella hakemuksella.

Hakemuslomake löytyy Valtiokonttorin kotisivuilta osoitteessa:

1. **Sotainvalidien kuntoutus:** [Hakemus tuettuun kotona kuntoutumiseen](http://www.valtiokonttori.fi/download/noname/%7B98610500-55B9-4F57-AB11-B67B781F4BD0%7D/88822)
2. **Sotainvalidien puolisoiden, leskien ja sotaleskien kuntoutus:** [Puoliso- ja leskikuntoutushakemus](http://www.valtiokonttori.fi/download/noname/%7BB8C7DAC0-FD4B-4C9D-BD13-49539DD5541B%7D/88737)
3. **Eräissä Suomen sotiin liittyvissä tehtävissä palvelleiden kuntoutus:** [Kuntoutushakemus](http://www.valtiokonttori.fi/download/noname/%7BE2AF2ADB-BFD2-40B7-98A5-50F3363E34B1%7D/88058)

Hakemus toimitetaan kirjallisesti Valtiokonttoriin osoitteeseen:

**Valtiokonttori**

**Sotilasvamma- ja veteraaniasiat**

**PL 60**

**00054 VALTIOKONTTORI**

Valtiokonttori myöntää hakemuksen perusteella palveluntuottajalle maksusitoumuksen tuettuun kotona kuntoutumiseen. Valtiokonttori lähettää maksusitoumuksen palveluntuottajalle sekä asiakkaalle tiedoksi. Tämän jälkeen palveluntuottaja ja kuntoutukseen oikeutettu sopivat keskenään kuntoutuksen toteutuksesta ja ajankohdasta.

Valtiokonttori suosittelee, että palveluntuottaja ottaa asiakkaita 50 kilometrin säteellä toimipaikastaan, jotta matkat asiakkaan luokse eivät olisi kohtuuttoman pitkiä. Palveluntuottaja vastaa itse matkakustannuksista asiakkaan kotiin.

# Laskutus ja hoitopäivien ilmoittaminen Valtiokonttoriin

## Palveluntuottajat, jotka laskuttavat

Palveluntuottajan tulee lähettää lasku Valtiokonttoriin postitse osoitteeseen:

**Valtiokonttori**

**Sotilasvamma- ja veteraaniasiat**

**PL 60**

**00054 VALTIOKONTTORI**

Laskussa tulee olla laskutustietojen ohella seuraavat asiat:

* asiakkaan nimi
* henkilötunnus tai vahinkonumero
* käyntipäivät

Laskuun tulee liittää toimintakertomus kuntoutuksen toteutuksesta ja vaikutuksesta sekä maksusitoumus.

Laskutus voi tapahtua sotainvalidien osalta kahdessa erässä (ml. sotainvalidin puolison kanssa jaetut jaksot) ja muiden kuntoutukseen oikeutettujen asiakkaiden osalta yhdessä erässä.

Yhteyshenkilönä toimivat sotainvalidien osalta korvausratkaisija Eeva Kumpula puh. 0295 50 3235 tai eeva.kumpula@valtiokonttori.fi sekä korvausratkaisija Helena Still puh. 0295 50 3249 tai helena.still@valtiokonttori.fi sekä erityisryhmien osalta korvausratkaisija Isto Uimonen puh. 0295 50 3258 tai isto.uimonen@valtiokonttori.fi.

Toteutuneet hoitopäivät ilmoitetaan puolivuosittain Valtiokonttoriin sähköpostin välityksellä sille tarkoitetulla lomakkeella. Yhteyshenkilönä toimii taloussihteeri Ritva Brinck puh. 0295 50 3221 tai ritva.brinck@valtiokonttori.fi. Ohjeet hoitopäivien ilmoittamiseen löytyvät Valtiokonttorin kotisivuilta kohdasta: [Ohjeet kuntoutuslaitoksille](http://www.valtiokonttori.fi/fi-FI/Kansalaisille_ja_yhteisoille/Korvaukset_ja_etuisuudet/Sotainvalidien_ja_rintamaveteraanien_etuudet/Ohjeet_kuntoutuslaitoksille)

## Palveluntuottajat, joille maksetaan kuukausittain hoitopäiväennakkoa (Sairas- ja veljeskodit)

Palveluntuottajille, joille Valtiokonttori maksaa kuukausittain hoitopäiväennakkoa, maksetaan tuetun kotona kuntoutumisen toteutuneet käyntikerrat palveluntuottajan tekemän hoitopäiväilmoituksen mukaisesti kuukausiennakon yhteydessä.

Palveluntuottajien tulee ilmoittaa toteutuneet hoitopäivät kuukausittain sähköisesti Valtiokonttoriin sille tarkoitetulla lomakkeella. Yhteyshenkilönä toimii taloussihteeri Merja Längman puh. 0295 50 3239 tai merja.langman@valtiokonttori.fi

Palveluntuottajan tulee tuetun kotona kuntoutumisen päättyessä tehdä **ilmoitus** toteutuneesta kuntoutusjaksosta Valtiokonttoriin, aivan kuten laitoskuntoutuksen päättyneistä jaksoista ilmoitetaan. Ilmoitukseen tulee liittää selvitys kuntoutuksen toteutuksesta ja vaikutuksesta.

|  |  |
| --- | --- |
| Yksikön johtaja | Marja-Liisa Taipale |
| Ylitarkastaja | Katri Moksunen |